[pic] | KUMMISSJONI TAL-KOMUNITAJIET EWROPEJ | Brussel 25.07.2006 KUMM(2006) 424 finali 2004/0001 (COD) KOMUNIKAZZJONI MILL-KUMMISSJONI LILL-PARLAMENT EWROPEW skond it-tieni subparagrafu ta' l-Artikolu 251 (2) tat-Trattat tal-KE dwar il-pożizzjoni komuni tal-Kunsill dwar l-adozzjoni ta' Direttiva tal-Parlament Ewropew u tal-Kunsill dwar is-Servizzi fis-Suq Intern 2004/0001 (COD) KOMUNIKAZZJONI MILL-KUMMISSJONI LILL-PARLAMENT EWROPEW skond it-tieni subparagrafu ta' l-Artikolu 251 (2) tat-Trattat tal-KE dwar il-pożizzjoni komuni tal-Kunsill dwar l-adozzjoni ta' Direttiva tal-Parlament Ewropew u tal-Kunsill dwar is-Servizzi fis-Suq Intern 1 . KUNTEST Proposta trażmessa lill-Parlament Ewropew u lill-Kunsill (dokument COM(2004)2 finali - 2004/0001 (COD) fi: | 06.02.2004 | Opinjoni tal-Kumitat Ekonomiku u Soċjali Ewropew mogħtija fi: | 09.02.2005 | Opinjoni tal-Kumitat tar-Reġjuni mogħtija fi: | 29.09.2004 | Opinjoni tal-Parlament Ewropew (l-ewwel qari) mogħtija fi: | 16.02.2006 | Proposta emendata trażmessa fi: | 06.04.2006 | Pożizzjoni komuni adottata b'maġġoranza kwalifikata fi: | 24.07.2006 | 2 . L-GĦAN TAL-PROPOSTA TAL-KUMMISSJONI Il-proposta tal-Kummissjoni għandha l-għan li: - ittejjeb il-bażi għat-tkabbir ekonomiku u l-impjiegi fl-UE; - tikseb Suq Intern ġenwin fis-servizzi bit-tneħħija ta’ ostakli ġuridiċi u amministrattivi li jxekklu l-iżvilupp ta' l-attivitajiet tas-servizzi;ssaħħaħ id-drittijiet tal-konsumaturi bħala utenti tas-servizzi; - tistabbilixxi obbligi li jorbtu ġuridikament għal kooperazzjoni amministrattiva effikaċi bejn l-Istati Membri. 3. KUMMENTI DWAR IL-POŻIZZJONI KOMUNI 3.1 . Kummenti ġenerali Il-pożizzjoni komuni adottata mill-Kunsill tabilħaqq iżżomm l-essenza tal-proposta emendata tal-Kummissjoni li, min-naħa tagħha, integrat parti kbira mill-emendi adottati fl-ewwel qari tal-Parlament Ewropew. Barra minn hekk, għal dak li għandu x'jaqsam ma' l-elementi ewlenin tal-proposta (primarjament l-esklużjonijiet mill-ambitu ta' applikazzjoni u d-dispożizzjonijiet dwar il-libertà ta' l-għoti ta' servizzi) il-pożizzjoni komuni tal-Kunsill irrispettat il-ftehim politiku milħuq mill-Parlament Ewropew, li issa jirrifletti ruħu fil-pożizzjoni komuni, kif kien tabilħaqq fil-proposta emendata tal-Kummissjoni. Ġeneralment, il-pożizzjoni komuni tinkorpora, fl-intier tagħha jew fl-ispirtu, l-emendi kollha tal-Parlament Ewropew li ġew aċċettati fis-sessjoni plenarja mill-Kummissjoni. Rigward ċerti punti oħra, hija taqbel mat-tħassib espress mill-emendi tal-Parlament Ewropew u ssib soluzzjoni għalih, għalkemm l-abbozzar jista' jkun differenti. Fl-aħħarnett, il-pożizzjoni komuni fiha wkoll għadd ta' dispożizzjonijiet addizzjonali ġodda li jżidu t-trasparenza u l-kooperazzjoni bejn l-Istati Membri u l-Kummissjoni, li jista' jkun strumentali għall-iżgurar ta' l-implimentazzjoni tad-Direttiva. L-aspetti prinċipali tal-pożizzjoni komuni huma definiti fid-dettall hawn taħt. L-ewwelnett, ġew indirizzati dawk l-aspetti li jirrispondu għall-emendi tal-Parlament Ewropew. Dawn jikkostitwixxu l-maġġoranza billi kemm il-proposta emendata tal-Kummissjoni kif ukoll il-pożizzjoni komuni tal-Kunsill inkorporaw il-parti l-kbira ta' l-emendi tal-Parlament Ewropew. It-tieninett, ġew definiti punti oħrajn fil-pożizzjoni komuni tal-Kunsill. 3.2. Aspetti tal-pożizzjoni komuni li jikkorrispondu ma' l-emendi tal-Parlament Ewropew 3.2.1. L-ambitu ta' applikazzjoni u dispożizzjonijiet ġenerali oħra (Artikoli 1-4) Oqsma speċifiċi tal-liġi (Artikolu 1). Għal dak li għandu x'jaqsam mas-suġġett tad-Direttiva u mar-relazzjoni tagħha ma’ oqsma speċifiċi tal-liġi (id-drittijiet fundamentali, il-liġi tax-xogħol, id-dritt kriminali, il-protezzjoni jew il-promozzjoni tad-diversità kulturali u lingwistika u tal-pluraliżmu tal-mezzi tal-komunikazzjoni), il-pożizzjoni komuni tikkorpora fis-sustanza l-emendi tal-Parlament Ewropew (7, 8, 290, 291, 297, 298, 299, il-parti relevanti tat-72) u tal-proposta emendata, b'xi adattamenti fl-abbozzar aċċettati mill-Kummissjoni billi jimmiraw biex itejbu t-test mingħajr ma jbiddlu s-sustanza tat-test ivvutat fil-Parlament Ewropew jew tal-proposta emendata tal-Kummissjoni. Ambitu ta' applikazzjoni (Artikolu 2) . Rigward l-ambitu ta' applikazzjoni tad-Direttiva, il-pożizzjoni komuni tqis ampjament l-emendi adottati fl-ewwel qari tal-Parlament Ewropew. Dwar is- servizzi ta' interess ġenerali l-pożizzjoni komuni tirrifletti totalment il-kontenut ta' l-emendi tal-Parlament Ewropew (ara partikolarment l-emendi 13, 44, 73 u l-partijiet relevanti ta' l-emendi 72 u 289) u, meta mqabbla mal-proposta emendata, hija tindika b'mod iktar ċar, fit-test ta’ l-Artikolu 2, li servizzi mhux ekonomiċi ta' interess ġenerali ma jaqgħux fl-ambitu tad-Direttiva. Rigward is- servizzi tat-trasport u s-servizzi tal-portijiet il-pożizzjoni komuni tikkonferma l-esklużjoni tas-servizzi tat-trasport kollha, inklużi dawk tal-portijiet, kif adottat mill-emendi 20 u 306 tal-Parlament Ewropew. Meta mqabbel mal-proposta emendata, il-kliem ta' l-esklużjoni tas-servizzi tat-trasport kien modifikat xi ftit biex jikkonforma mal-kliem ta' l-Artikolu 51 tat-Trattat u ngħaqad ma' l-esklużjoni tas-servizzi tal-portijiet. Dan ma jbiddilx is-sustanza tad-dispożizzjoni u għaldaqstant huwa aċċettat mill-Kummissjoni. Dwar is- servizzi awdjoviżivi s-sustanza ta' l-emendi 19 u 79 tal-Parlament Ewropew tirrifletti fil-pożizzjoni komuni. Il-pożizzjoni komuni terġa' tabbozza xi ftit it-test relevanti fl-Artikolu 2 tal-proposta emendata biex tiċċara li l-esklużjoni tas-servizzi awdjoviżivi tkopri wkoll is-servizzi ċinematografiċi; il-Kummissjoni taċċetta dan. Dwar l-esklużjoni tas- servizzi soċjali , l-emendi tal-Parlament Ewropew (ara l-emendi 252, 294, 295 u 296) tqisu wkoll fil-pożizzjoni komuni. Il-pożizzjoni komuni, meta mqabbla mal-proposta emendata tal-Kummissjoni, tiċċara iktar li s-servizzi mogħtija minn organizzazzjonijiet tal-karità huma wkoll koperti mill-esklużjoni; il-Kummissjoni taċċetta dan it-test billi hi tal-fehma li d-definizzjoni fil-pożizzjoni komuni ttejjeb iċ-ċertezza ġuridika għal dak li għandu x'jaqsam mas-servizzi soċjali. Il-pożizzjoni komuni, meta mqabbla mal-proposta emendata tal-Kummissjoni, tkompli żżid l-esklużjonijiet dwar is- servizzi mogħtija minn nutara u marixxalli li jinħatru minn att uffiċjali tal-gvern . Din l-esklużjoni hija essenzjalment konformi ma' l-emendi 18 u 81 tal-Parlament Ewropew u hija aċċettata mill-Kummissjoni. Fl-aħħarnett, il-pożizzjoni komuni kkonfermat l-esklużjoni tas- servizzi ta' aġenziji tax-xogħol temporanju, servizzi tas-saħħa, attivitajiet tal-logħob ta' l-azzard, servizzi ta' sigurtà privata u t-tassazzjoni mill-ambitu ta' applikazzjoni tad-Direttiva kif previst mill-emendi tal-Parlament Ewropew (ara b'mod partikolari 17, 19, 78, 80, 82, 300, 302/332, 304) kif ukoll mill-proposta emendata tal-Kummissjoni. Relazzjoni tad-Direttiva ma' dispożizzjonijiet oħra tal-liġi Komunitarja (Artikolu 3). Il-pożizzjoni komuni tadotta l-approċċ ta' l-emendi tal-Parlament Ewropew (21, 83, 219, 307) u tal-proposta emendata u għaldaqstant tiddikjara biċ-ċar li d-Direttiva ma tolqotx strumenti Komunitarji oħra u li, f'każ ta' kunflitt ma’ strumenti Komunitarji oħra li jirregolaw aspetti speċifiċi ta' aċċess għal attività ta' servizzi u l-eżerċizzju tagħha, għandhom jgħoddu d-dispożizzjonjiet ta' dawn l-aspetti speċifiċi fi strumenti bħal dawn. Barra minn hekk, il-pożizzjoni komuni tikkonferma li d-Direttiva ma tikkonċernax ir-regoli tad-dritt internazzjonali privat, partikolarment dawk li jiggarantixxu li l-konsumaturi jibbenefikaw mill-protezzjoni mogħtija lilhom mir-regoli dwar il-protezzjoni tal-konsumatur stipulati fil-leġiżlazzjoni fis-seħħ dwar il-konsumatur fl-Istati Membri tagħhom. Definizzjonijiet (Artikolu 4). Il-pożizzjoni komuni tirrefletti l-emendi tal-Parlament Ewropew (1-3, 5-6, 11, 25-26, 93-94, u 97-98) u t-test tal-proposta emendata dwar id-definizzjoni tat-termini użati fid-Direttiva. 3.2.2. Simplifikazzjoni amministrattiva (Artikoli 5-8) Simplifikazzjoni ta' proċeduri (Artikolu 5). Il-pożizzjoni komuni tintegra l-emendi tal-Parlament Ewropew (ara l-emendi 27, 29-30, 99; il-parti relevanti ta' l-emenda 100) kif approvata mill-proposta emendata, suġġetti għal modifiki żgħar ta' abbozzar. Għalhekk, is-sentenza l-ġdida fil-paragrafu 1 tagħmilha ċara li l-obbligu li għandhom l-Istati Membri biex jissimplifikaw il-proċeduri u l-formalitajiet tagħhom jidher meta, waqt li jkun eżaminati, dawn "mhumiex biżżejjed sempliċi". Il-Kummissjoni tista' taċċetta din iż-żieda. Punti ta' kuntatt uniku (Artikolu 6). Essenzjalment, il-pożizzjoni komuni tapprova t-test tal-proposta emendata, ibbażat fuq l-emendi relevanti (104 u 309) tal-Parlament Ewropew. Bil-modifika tal-prepożizzjoni "fi" għal "permezz" fil-paragrafu 1, hija tkompli tiċċara li r-rwol tal-punti ta' kuntatt uniku jista' jkun limitat li jintervjeni bħala intermedjarju bejn il-fornitur tas-servizz u l-awtorità/ajiet kompetenti. Il-Kummissjoni tista' taċċetta din il-kjarifika. Dritt għall-informazzjoni (Artikolu 7). Il-pożizzjoni komuni tintegra l-emendi tal-Parlament Ewropew (31, 33, 105-106 u 108-110) aċċettati fil-proposta emendata, suġġetti għal modifiki żgħar ta' abbozzar dwar in-nuqqas ta' interferenza tad-Direttiva mal-leġiżlazzjoni ta' l-Istati Membri dwar l-użu tal-lingwi. Proċeduri b'mezzi elettroniċi (Artikolu 8). Il-pożizzjoni komuni tintegra t-test tal-proposta emendata, li ġie ispirat mill-emendi tal-Parlament Ewropew (il-parti relevanti ta' l-emenda 32 u 111). Il-pożizzjoni komuni tiċċara l-premessa 52 li l-obbligu li tistipula dwar proċeduri b'mezzi elettroniċi ma jżommx l-Istati Membri milli joffru mezzi oħra, barra minn dawk elettroniċi, biex jitlestew proċeduri u formalitajiet. Minbarra dan, il-pożizzjoni komuni testendi l-possibilità li jiġu applikati proċeduri mhux elettroniċi għal każijiet fejn hu neċessarju l-kontroll ta' l-integrità personali tal-fornitur jew ta' l-istaff responsabbli tiegħu. Fl-aħħar, il-pożizzjoni komuni tipprevedi, fil-paragrafu 3, li r-regoli maħsuba li jiffaċilitaw l-interoperabilità għandhom iqisu "standards komuni żviluppati f'livell Komunitarju". Il-Kummissjoni tista' taċċetta dawn il-modifiki, billi jtejbu t-test. 3.2.3. Libertà għall-fornituri li jistabbilixxu lilhom infushom (Artikoli 9-15) Skemi ta' awtorizzazzjoni (Artikolu 9) Il-pożizzjoni komuni tintegra t-test tal-proposta emendata (li kien inkorpora l-emendi 35 u 112-113 u, parzjalment, l-emendi 37, 115 u 117), suġġetti għal modifiki żgħar ta' abbozzar fil-paragrafu 3. Il-Kummissjoni tista' taċċetta din il-modifika, li ttejjeb ċ-ċarezza tat-test mingħajr ma tbiddel is-sustanza ta' l-emenda tal-Parlament Ewropew. Kundizzjonijiet biex tingħata l-awtorizzazzjoni (Artikolu 10). Il-pożizzjoni komuni tintegra t-test tal-proposta emendata, parzjalment ibbażat fuq l-emendi tal-Parlament Ewropew (l-emendi 34, 118, 119, 120, 121, 122), suġġetti għal modifiki żgħar ta' abbozzar. Bil-maqlub tal-proposta emendata (li kienet approvat l-emenda 120 tal-Parlament Ewropew), il-pożizzjoni komuni ma tipprevedix, fil-paragrafu 3, li l-Istati Membri, waqt li jivvalutaw jekk il-kundizzjonijiet li jingħataw awtorizzazzjonijiet humiex ekwivalenti jew essenzjalment paragunabbli, għandhom iqisu l-effett u l-effikaċja meta jkun infurzati. Il-Kummissjoni tista' taċċetta dan it-tħassir billi s-sentenza qajmet dubji dwar il-prattikabilità tagħha. Fl-aħħar, il-pożizzjoni komuni tispeċifika fil-paragrafu 6 li d-deċiżjonijiet għall-għoti ta' awtorizzazzjoni ma għandhomx ikunu motivati u lanqas jiġu kkontestati quddiem il-qrati; dan hu konformi ma' l-emenda 122 tal-Parlament Ewropew, li ma kienx integrat fil-proposta emendata. Il-Kummissjoni tista' taċċetta din iż-żieda. Żmien ta' validità ta' l-awtorizzazzjoni (Artikolu 11). Għażla minn fost bosta kandidati (Artikolu 12). Il-pożizzjoni komuni tintegra t-test tal-proposta emendata, parzjalment ibbażat fuq l-emendi tal-Parlament Ewropew (36, 38, 124-127, 128 u 129; parti mill-emendi 30 u 130.) Rekwiżiti projbiti (Artikolu 14). Il-pożizzjoni komuni tintegra t-test tal-proposta emendata, il-biċċa l-kbira bbażat fuq l-emendi tal-Parlament Ewropew (41, 138, 140 u 141, 40, 142 u 143), b'żidiet fil-paragrafu 6 (il-projbizzjoni ta' konsultazzjoni ta' operaturi konkorrenti ma tgħoddx għall-konsultazzjoni tal-pubbliku ġenerali) u fil-paragrafu 7 (l-assigurazzjoni titqies indaqs mal-garanziji finanzjarji: l-Istati Membri għadhom jistgħu jimponu waħda jew l-oħra, sakemm ma jkun hemm l-ebda obbligu li jinħarġu minn fornitur stabbilit f'dak l-Istat Membru). Il-Kummissjoni tista' taċċetta dawn il-żidiet, billi jtejbu ċ-ċarezza tat-test. Rekwiżiti li jridu jiġu valutati (Artikolu 15). Il-pożizzjoni komuni tadotta l-approċċ użat fil-proposta emendata u fl-emendi tal-Parlament Ewropew li approvat (42, 144-145, 147-149 u 242; 146 u 150), waqt li għamlet xi modifiki fid-dispożizzjoni (ara s-sezzjoni 3.3). 3.2.4. Libertà ta' l-għoti ta' servizzi u derogi (Artikoli 16-18, korrispondenti ma' l-Artikolu 16-19 fil-proposta emendata tal-Kummissjoni) Rigward id-dispożizzjoni dwar il- libertà ta' l-għoti ta' servizzi (Artikolu 16) il-pożizzjoni komuni tirrifletti bi sħiħ l-emendi tal-Parlament Ewropew (ara l-emendi 45 sa 47, 152 u 293/rev4) li kienu inkorporati fil-proposta emendata tal-Kummissjoni, u żżid premessa (82) ġdida li fiha kjarifiki dwar l-applikazzjoni tar-regoli ta' l-Istati Membri dwar il-kundizzjonijiet fil-qasam ta' l-impjiegi. Dwar id- derogi addizzjonali (Artikolu 17) relatati l-pożizzjoni komuni tirrefletti wkoll l-emendi tal-Parlament Ewropew (53, 48, 50, 51, 54, 161, 162, 163, 165, 169, 170, 171, 172, 173, 174 u 175, 400, 404) u tintegra t-test tal-proposta emendata b'modifiki żgħar ta' abbozzar fil-paragrafu 12 rigward it-trasport ta' skart bil-baħar. Id-dispożizzjoni dwar id- derogi tranżitorji (Artikolu 18 tal-proposta oriġinali tal-Kummissjoni) tħassret konformement mal-vot tal-Parlament Ewropew fl-ewwel qari u mal-proposta emendata tal-Kummissjoni. Fl-aħħar, il-pożizzjoni komuni tikkonferma t-test tal-proposta emendata, rigward id- derogi skond il-każ (Artikolu 18, korrispondenti ma' l-Artikolu 19 tal-proposta emendata tal-Kummissjoni. 3.2.5. Drittijiet ta' min jirċievi s-servizzi (Artikoli 19-21, korrispondenti ma' l-Artikoli 20-23 fil-proposta emendata tal-Kummissjoni) Dwar id- drittijiet ta' min jirċievi s-servizzi (Artikoli 19-21) il-pożizzjoni komuni tirrefletti ampjament l-emendi adottati mill-Parlament Ewropew kif ukoll mill-proposta emendata tal-Kummissjoni. Għal dak li għandu x'jaqsam partikolarment mad-dispożizzjonijiet dwar ir- restrizzjonijiet projbiti u n-non-diskriminazzjoni (Artikoli 19-20) il-pożizzjoni komuni tikkonferma t-test tal-proposta emendata għajr għat-tħassir tal-paragrafu c) li huwa aċċettat mill-Kummissjoni. Dwar l- għajnuna għal min jirċievi (Artikolu 21) il-pożizzjoni komuni tirrefletti, b'modifiki żgħar, l-emenda 178 tal-Parlament Ewropew u l-proposta emendata. Fl-aħħar, il-pożizzjoni komuni tadotta bi sħiħ l-approċċ tal-Parlament Ewropew u tal-proposta emendata u tikkonferma t-tħassir tad-dispożizzjonijiet dwar ir- rimbors għal kura tas-saħħa meħuda fi Stat Membru ieħor ta' l-Artikolu 23 tal-proposta oriġinali. 3.2.6. Stazzjonar ta' ħaddiema u l-istazzjonar ta' ċittadini ta' pajjiżi terzi (Artikoli 24 u 25 tal-proposta oriġinali) Il-pożizzjoni komuni tadotta l-approċċ tal-Parlament Ewropew (l-emendi 181, 182/248, 63-64, 183/249 u 65-66) u tal-proposta emendata u għaldaqstant tikkonferma t-tħassir ta' l-Artikoli 24 u 25. 3.2.7. Kwalità tas-servizzi (Artikoli 22-27, korrispondenti ma' l-Artikoli 26-32 fil-proposta emendata tal-Kummissjoni) Rigward id-dispożizzjoni dwar it- tagħrif dwar il-fornituri u s-servizzi tagħhom (Artikolu 22, ex Artikolu 26 tal-proposta emendata tal-Kummissjoni) , il-pożizzjoni komuni tirrifletti l-vot tal-Parlament Ewropew u l-proposta emendata għal dak li għandu x'jaqsam ma' l-obbligu għal-fornitur li juri t-tagħrif dwar l-istatus u l-forma ġuridika tiegħu. Barra minn hekk, ir-rekwiżiti kollha fil-qasam tat-tagħrif diġà previsti minn dispożizzjonijiet oħra tad-Direttiva (bħalma huma l-assigurazzjoni jew il-garanziji, il-garanziji ta' wara l-bejgħ, l-attivitajiet multidixxiplinarji u l-kodiċijiet ta' mġiba) huma miġbura flimkien f'dan l-artikolu, li hu aċċettat mill-Kummissjoni. Dwar l- assigurazzjoni kontra r-responsabilità professjonali (Artikolu 23, ex Artikolu 27 tal-proposta emendata tal-Kummissjoni) , il-pożizzjoni komuni tadotta l-approċċ tal-Parlament Ewropew (ara b'mod partikolari l-emendi 64, 187, 188 u 190) u tal-proposta emendata u tikkonferma li l-assigurazzjoni professjonali mhijiex obbligatorja. Il-pożizzjoni komuni ddaħħal għadd ta' modifiki żgħar lill-proposta emendata, bħalma huma t-trasferiment lejn l-Artikolu 26 tal-paragrafu 2 dwar ir-rekwiżiti fil-qasam tat-tagħrif, u t-tħassir tal-proċedura f'każ ta' nuqqas fis-suq ta' l-assigurazzjoni, li fil-fatt kienet superfluwa minħabba n-natura mhux obbligatorja ta' l-assigurazzjoni professjonali. Fl-aħħar, għal dak li għandu x'jaqsam mad-dispożizzjonijiet dwar l- attivitajiet multidixxiplinarji (Artikolu 25, ex Artikolu 30 tal-proposta emendata tal-Kummissjoni), il-politika dwar il-kwalità tas-servizzi (Artikolu 26, ex Artikolu 31) u s-soluzzjoni tat-tilwim (Artikolu 27, ex Artikolu 32) , il-pożizzjoni komuni tikkonferma b'mod sħiħ it-testi ta' l-emenda tal-Parlament Ewropew u tal-proposta emendata, b'xi modifiki żgħar biss fl-abbozzar. 3.2.8. Kooperazzjoni amministrattiva (Artikoli 28-36, korrispondenti ma' l-Artikoli 33-38 fil-proposta emendata tal-Kummissjoni) Għajnuna reċiproka, superviżjoni u dispożizzjonijiet relatati (Artikoli 28-36). Il-pożizzjoni komuni tintegra, b'modifiki żgħar ħafna, it-test tal-proposta emendata li din stess ikorporat l-emendi tal-Parlament Ewropew (ara b'mod partikolari l-emendi 68-69, 197-198, 200-203) għakemm użat struttura differenti bbażata fuq diskussjonijiet preċedenti fil-Kunsill. 3.2.9. Programm ta' konverġenza u dispożizzjonijiet finali (Artikoli 37-46, korrispondenti ma' l-Artikoli 39-48 fil-proposta emendata tal-Kummissjoni) Rigward il- kodiċijiet ta' mġiba (Artikoli 37, ex Artikolu 39 tal-proposta emendata tal-Kummissjoni), l-armonizzazzjoni addizzjonali (Artikolu 38, ex Artikolu 40) u l- klawżola ta' reviżjoni (Artikolu 41, ex Artikolu 43) , il-pożizzjoni komuni tikkonferma l-emendi tal-Parlament Ewropew u l-proposta emendata, b'modifiki żgħar li ma jaffettwawx is-sustanza ta' dawn id-dispożizzjonijiet. Fl-aħħar, dwar il- perjodu ta' implimentazzjoni ( Artikolu 44 (1), ex Artikolu 45 (1) ) , il-pożizzjoni komuni tinkorpora l-emenda tal-Parlament Ewropew u testendi l-perjodu ta' implimentazzjoni għal 3 snin, minflok is-sentejn previsti fil-proposta emendata. Il-Kummissjoni tista' taċċetta dan. 3.3 . Elementi oħra introdotti mill-Kunsill fil-pożizzjoni komuni Proċeduri ta' awtorizzazzjoni (Artikolu 13). Meta mqabbla mal-proposta emendata, il-pożizzjoni komuni tagħmel xi modifiki lill-paragrafi 3 u 4 ta' l-Artikolu 13 u l-premessa 63, dwar il-prinċipju li l-awtorizzazzjonijiet jitqiesu bħala mogħtija fl-assenza ta' tweġiba mill-awtoritajiet kompetenti. Skond il-pożizzjoni komuni, l-Istati Membri huma awtorizzati jestendu l-iskadenza għat-tweġiba meta dan huwa ġġustifikat mill-kumplessità tal-kwistjoni, u bil-kundizzjoni li l-applikant huwa debitament infurmat bil-proroga u r-raġunijiet għaliha. Barra dan, il-premessa 63 tispjega li l-Istati Membri għandhom il-fakultà li jwettqu arranġamenti differenti għall-proċeduri ta' awtorizzazzjoni, meta dan ikun oġġettivament ġustifikat minn raġunijiet prevalenti ta' interess ġenerali, u li jistgħu jinkludu regoli għal rifjut taċitu tat-talba ma' l-iskandenza tal-perjodu ta' żmien relevanti. Dawn il-modifiki għandhom ukoll itaffu t-tħassib tal-Parlament Ewropew li kien ivvota għat-tħassir tal-prinċipju ta' l-awtorizzazzjonijiet taċiti, billi dan il-prinċipju jitqies mhux flessibbli biżżejjed. Fl-istess ħin, mhux se jkun preġudikat l-għan li jitħaffu l-proċeduri ta' awtorizzazzjoni u titjieb il-prevedibilità tagħhom għall-operaturi ekonomiċi. Għaldaqstant il-Kummissjoni taċċetta l-modifiki magħmula lill-Artikolu 13 fil-pożizzjoni komuni. Proċess ta' valutazzjoni dwar il-libertà li wieħed jistabbilixxi ruħu (Artikolu 15). Il-pożizzjoni komuni tagħmel xi modifiki lill-paragrafu 4 dwar l-implikazzjoni tal-proċess ta' valutazzjoni għas-servizzi ta' interess ekonomiku ġenerali (SIEĠ). Dawn il-modifiki għandhom l-għan li jiċċaraw li l-valutazzjoni ma għandhiex twaqqaf it-twettiq tal-kompiti assenjati lis-servizzi ta' interess ekonomiku ġenerali. Dan għandu jtaffi t-tħassib tal-Parlament Ewropew dwar l-effett potenzjali tal-proċess ta' valutazzjoni tas-SIEĠ. Fil-fehma tal-Kummissjoni, huwa ċar li l-proċess ta' valutazzjoni ma għandux jikkomprometti t-twettiq tal-kompiti tas-SIEĠ. Il-pożizzjoni komuni tintroduċi wkoll modifiki dwar ir-rekwiżiti fil-qasam tan-notifika għall-Istati Membri. Dawn għandhom jindirizzaw it-tħassib tal-Parlament Ewropew, li qies l-obbligu ta' notifika wisq restrittiv għall-Istati Membri. Fil-paragrafu 5 b'mod partikolari, il-pożizzjoni komuni tħassar il-frażi "and the need for it arises from new circumstances" (u l-ħtieġa għal dan tirriżulta minn ċirkostanzi ġodda). Dan it-tħassir jista' jiġi aċċettat. Fil-paragrafu 7, il-pożizzjoni komuni żżid sentenza ġdida biex tispjega li n-notifika skond id-Direttiva 98/34/KE tissodisfa wkoll l-obbligu ta' notifika previst minn din id-Direttiva. Il-Kummissjoni tista' wkoll tilqa' din iż-żieda, li ssaħħaħ ċ-ċertezza ġuridika għall-amministrazzjonijiet nazzjonali kif ukoll għall-istituzzjonijiet Komunitarji. Il-Kummissjoni tenfasizza li s-servizzi tas-soċjetà ta' l-informazzjoni biss huma attwalment koperti mid-Direttiva 98/34/KE, kif modifikata mid-Direttiva 98/48/KE. Screening tar-rekwiżiti nazzjonali (Artikolu 39, korrispondenti ma' l-Artikolu 41 fil-proposta emendata tal-Kummissjoni) Il-pożizzjoni komuni tipprevedi, fl-Artikolu 39 (5), proċedura ġdida li biha l-Istati Membri għandhom iressqu rapport lill-Kummissjoni dwar ir-rekwiżiti nazzjonali li l-applikazzjoni tagħhom tista' taqa' fl-ambitu ta' l-Artikolu 16 (1), it-tielet subparagrafu, u l-Artikolu 16 (3) u l-Kummissjoni għandha tikkomunika dawn ir-rekwiżiti lill-Istati Membri oħra u tipprovdi analiżi u orjentamenti dwar l-applikazzjoni tagħhom fil-kuntest tad-Direttiva. Il-Kummissjoni tista' taċċetta dawn id-dispożizzjonijiet billi jtejbu t-trasparenza u ċ-ċertezza ġuridika għall-operaturi ekonomiċi. Komitoloġija (Artikolu 40, korrispondenti ma' l-Artikolu 42 fil-proposta emendata tal-Kummissjoni) Il-pożizzjoni komuni tipprevedi kumitat ta' regolamentazzjoni. Il-Kummissjoni tista' taċċetta din id-dispożizzjoni. Protezzjoni tad- data personali (Artikolu 43) Il-pożizzjoni komuni ddaħħal Artikolu dwar il-protezzjoni tad- data personali bil-ħsieb li tiċċara li l-applikazzjoni tad-Direttiva u partikolarment l-iskambju ta' informazzjoni bejn l-Istati Membri għandha tirrispetta r-regoli fil-qasam tal-protezzjoni tad- data personali. Il-Kummissjoni tista' taċċetta din id-dispożizzjoni. 4. KONKLUŻJONIJIET Il-Kummissjoni tqis li l-pożizzjoni komuni żżomm l-elementi fundamentali tal-proposta emendata tagħha kif ukoll dawk ta' l-emendi tal-Parlament Ewropew. Lill-Kummissjoni jirriżultalha li l-pożizzjoni komuni żżomm bilanċ tajjeb u tikkostitwixxi kompromess validu li se jgħin għall-ksib ta' suq intern tas-servizzi ġenwin kif ukoll għat-twettiq ta' l-għanijiet ta' l-istrateġija ta' Liżbona filwaqt li tirrispetta kwalità għolja tas-servizzi, inkluż is-servizzi pubbliċi, id-drittijiet soċjali u d-drittijiet tal-konsumaturi. Għal dawn ir-raġunijiet, il-Kummissjoni tapprova l-pożizzjoni komuni adottata mill-Kunsill.